RESOLUCIÓN do 21 de decembro de 2022 pola que se publica o Plan de formación para o ano 2023.
Escola Galega de Administración Pública — III. Outras disposicións — 29/12/2022

A formación do persoal empregado público da Administración xeral da Comunidade Autónoma de Galicia e das entidades públicas instrumentais do sector público autonómico correspóndelle á Escola Galega de Administración Pública (en diante, EGAP) de acordo co que se establece no artigo 3 da súa lei de creación (Lei 4/1987, do 27 de maio), onde se estende a dita función ao persoal doutras administracións públicas, coa excepción do persoal docente e sanitario.
O Plan de formación continua da EGAP recolle as actividades formativas dirixidas ao persoal ao servizo da Administración pública da Comunidade Autónoma de Galicia, ao persoal das entidades públicas instrumentais e da Administración institucional, ao persoal ao servizo da Administración de xustiza de Galicia, ao persoal ao servizo das entidades locais de Galicia e ao persoal de administración e servizos (PAS) das universidades do Sistema universitario de Galicia (UDC, USC e Uvigo), tras unha incorporación gradual que culminou, no ano 2015, coa agregación deste último colectivo como destinatario das actividades formativas da EGAP.
O plan pretende ser un instrumento que contribúa decisivamente á actualización de coñecementos e competencias profesionais e que incorpore as principais novidades lexislativas e de funcionamento das administracións, co obxecto de poder identificar as oportunidades e darlles resposta aos desafíos que se lles presentan a aquelas no actual contexto, e incluso anticipar os retos futuros, a través dunha oferta coa que o persoal ao servizo do sector público poida mellorar a súa cualificación e capacitación profesional, tendo sempre no horizonte a perspectiva da mellora na prestación dos servizos públicos.
Para elaborar o plan tivéronse en conta as necesidades formativas das distintas consellerías da Xunta de Galicia, da Dirección Xeral de Xustiza e da Dirección Xeral de Administración Local, así como das universidades do Sistema universitario de Galicia. Ademais, contouse coa colaboración das persoas responsables de coordinar a formación en cada un dos centros directivos, e tamén coas organizacións sindicais, docentes e persoas expertas nos distintos ámbitos formativos. Grazas ao diálogo con estes axentes e á incorporación das súas propostas, foi posible dar forma a un plan que, ademais de contidos xenéricos de carácter transversal, inclúe tamén un alto nivel de especialización atendendo ás distintas áreas de actividade.
Así mesmo, a incorporación das achegas do propio persoal destinatario da formación resulta tamén crucial para facer do plan un verdadeiro instrumento para a mellora continua do sector público de Galicia. Neste senso, na configuración do plan, tívose en conta tanto a demanda real rexistrada nas actividades formativas coma os resultados da avaliación daquelas, co propósito de sustentar o seu deseño nunha sólida base de coñecemento acerca dos niveis de satisfacción do alumnado coas actividades realizadas nas distintas modalidades formativas.
Todo este proceso acometido, no cal conflúen as propostas e suxestións dos distintos axentes implicados, fai do plan de formación un instrumento vivo e dinámico co cal poder anticipar as necesidades de formación e acadar un impacto real na cualificación do persoal, a través dunha oferta formativa ampla e especializada, que inclúe tanto contidos de carácter transversal como específicos dos distintos postos de traballo e perfís profesionais, na procura de acadar un impacto real sobre o conxunto das necesidades de cualificación do persoal ao servizo das administracións públicas.
De acordo coa filosofía exposta acerca do convencemento de que garantir unha Administración de calidade pasa por contar cun persoal ao servizo das nosas administracións ben formado, o plan deseñado para o ano 2023 habilita o acceso de todos e cada un dos colectivos a unha serie de áreas esenciais, adaptadas ás necesidades específicas e ás funcións asignadas a cada un deles.
As ditas áreas son as seguintes:
– Réxime xurídico e actividade financeira das administracións públicas.
– Unión Europea: políticas públicas e procedementos comunitarios.
– Comunicación, organización do traballo e mellora das habilidades.
– Administración electrónica, protección de datos e calidade administrativa.
– Plan de igualdade e prevención e loita contra a violencia de xénero.
– Lingua galega.
– Portal de idiomas.
– Plan formativo ofimático de Galicia.
– Plan formativo no marco do Instituto de Economía Pública de Galicia.
Respecto deste último, convén sinalar que, por primeira vez, as actividades formativas programadas no marco do Instituto de Economía Pública de Galicia (IEP) se integran no Plan de formación continua da EGAP, cunha oferta dirixida a facerlles fronte aos principais retos que se lles presentan ás administracións públicas en materia económica e orzamentaria, a través de actividades formativas específicas sobre fiscalidade, financiamento público, economía orzamentaria, contratación pública, xestión de subvencións ou procedemento tributario, entre outras. A defensa dos intereses da Comunidade Autónoma en materia de financiamento autonómico e captación de fondos da UE exixe un soporte de información técnica especializada e á medida de cada actuación, que contribúa ademais ao fortalecemento dos sistemas de control interno e de prevención de riscos de xestión nas administracións.
No referente ás liñas reitoras que guían o deseño do plan formativo no seu conxunto, convén subliñar que se presta especial atención ás novidades lexislativas que se produciron con carácter máis recente e á incorporación de contidos estratéxicos para o conxunto da función pública de Galicia, con especial atención á capacitación das persoas empregadas públicas naqueles contidos que poden axudar a vertebrar unha administración dixital, que actúe con transparencia, de acordo cos principios de integridade e bo goberno. A capacitación do persoal para a tramitación telemática dos distintos procedementos cobra especial relevancia non só como vector de innovación en si mesmo, senón tamén desde a vertente do fomento da interoperabilidade e, sobre todo, no que respecta á mellora das relacións coa cidadanía, atendendo sempre aos seus dereitos na relación coas administracións públicas.
Esta oferta pretende, así mesmo, contribuír á mellora das habilidades persoais do persoal empregado público, co obxectivo de potenciar aquelas competencias que resultan esenciais no actual contexto social, e atender as necesidades que poidan xurdir no marco de actuación específico das administracións públicas e que poidan ter unha incidencia máis directa no desempeño profesional. Esta área concíbese, así pois, nun senso amplo, ao incluír competencias referidas á comunicación, ás destrezas persoais e sociais, así como outras competencias relativas á organización do traballo, cun enfoque orientado en todos os casos á aplicación das ditas habilidades na contorna laboral.
O plan para o ano 2023 continúa a reforzar a oferta formativa en idiomas, que constitúe outra das liñas prioritarias de actuación, coa incorporación de novos títulos e coa ampliación dos niveis, potenciando, ademais, o máximo aproveitamento das posibilidades que as novas tecnoloxías brindan para a formación neste eido. O obxectivo é promover as competencias lingüísticas das persoas empregadas públicas, e mellorar as súas posibilidades de comunicación nas distintas linguas de manexo habitual nas institucións europeas, así como nas linguas dos países da nosa contorna; o cal representa unha exixencia fundamental na actual sociedade, interconectada e global, que conforma o marco de actuación das administracións públicas.
O Plan incorpora, por outra banda, novos cursos na área da Unión Europea, entre os que cabe facer mención aos contidos relativos á xestión dos fondos europeos, así como aos referidos aos obxectivos de desenvolvemento sustentable, cos que afondar no coñecemento dos desafíos globais a que nos enfrontamos como sociedade, das medidas orientadas a darlles resposta e do papel crucial que lles corresponde desempeñar ás administracións, desde un modelo de desenvolvemento inclusivo, baseado na interconexión entre o económico, o social e o ambiental.
Por outra parte, o programa que se presenta a continuación representa un novo paso adiante na decidida aposta da EGAP por contribuír á formación e á sensibilización das persoas empregadas públicas en materia de igualdade e prevención e loita contra a violencia de xénero. O traballo acometido nos últimos anos neste eido posibilita conformar un plan ambicioso nesta materia, na procura de acadar o máximo impacto, e afondar no coñecemento da situación dalgúns colectivos en situación de vulnerabilidade. As actividades programadas representan unha oferta moi diversa, que inclúe contidos tanto de carácter básico como especializado, co obxectivo de integrar o enfoque e a perspectiva de xénero na xestión pública, sensibilizar sobre a violencia de xénero e colaborar especificamente na capacitación do persoal que traballa directamente coas vítimas.
No que respecta ás modalidades formativas, non cabe dúbida de que os procesos formativos experimentaron cambios moi significativos nos últimos anos, como consecuencia do emprego das novas tecnoloxías, das posibilidades de acceso á información que existen actualmente, do novo contexto social en que nos situamos e, nomeadamente, dun novo modelo que sitúa cada persoa como protagonista indiscutible e axente activo na propia aprendizaxe, nun marco global no cal a formación deixa de ser concibida como un feito puntual, para pasar a entenderse como un proceso constante ao longo da vida laboral.
Neste contexto, continúase a reforzar a aposta da EGAP polo emprego das diferentes contornas de aprendizaxe e das metodoloxías de ensino baseadas no uso dos medios telemáticos, o cal constitúe unha liña estratéxica da súa actuación. Con isto preténdese aproveitar todas as súas potencialidades, particularmente no que respecta a garantir a equidade, ao achegar o alumnado aos contidos máis demandados, facilitar o acceso á formación e promover a conciliación, ao dispoñer dun maior grao de flexibilidade para cursar as actividades, o cal favorece a organización e distribución dos tempos conforme as necesidades de cada persoa.
A EGAP segue, así pois, a potenciar o seu espazo virtual de coñecemento, cunha formación en liña, ampla e diversificada, mediante a cal o alumnado poida xestionar o seu proceso de aprendizaxe cun maior grao de autonomía, no marco da sociedade dixital. Así, a oferta formativa que conforma o Plan para o ano 2023 combina as modalidades de teleformación, telepresenza, autoformación e docencia presencial, e inclúe tamén, cando así procede, actividades que combinan algunhas das ditas modalidades formativas.
En todo momento, o deseño das actividades, con independencia da modalidade de impartición, guíase pola promoción dun enfoque eminentemente práctico, na procura de acadar a máxima aplicabilidade dos coñecementos e habilidades que se adquiren coa formación, e, polo tanto, o maior impacto posible no desempeño laboral do persoal ao servizo das administracións públicas.
En suma, o Plan de formación para o ano 2023 representa, así pois, unha clara aposta polo desenvolvemento profesional das persoas ao servizo das administracións públicas de Galicia, na procura de contribuír, a través da incorporación de contidos estratéxicos e de máxima actualidade, á actualización permanente e mellora da súa cualificación e, polo tanto, á modernización das nosas administracións públicas, e coa perspectiva, sempre presente, de poder incidir na calidade dos servizos prestados á cidadanía, pois é ese o fin último que debe guiar calquera actuación no ámbito público.
Finalmente, é preciso destacar que esta resolución ten carácter informativo e que a execución das accións recollidas nela queda condicionada á existencia de crédito orzamentario adecuado e suficiente e ao que se estipule en cada convocatoria. Así mesmo, debe advertirse que quedan excluídas as actividades derivadas de cursos selectivos, os cursos superiores, as actuacións en colaboración, as xornadas, conferencias, seminarios e cursos monográficos, así como as actividades doutras administracións públicas (excepto as sinaladas) e as actividades de formación do persoal docente da Consellería de Cultura, Educación, Formación Profesional e Universidades, do persoal sanitario e do persoal das forzas e corpos de seguridade.
Feitas estas advertencias, resta só sinalar que, para acceder ás accións formativas recollidas neste plan, será preciso formalizar matrícula, despois de que se publiquen no
Diario Oficial de Galicia
as correspondentes convocatorias.
Este plan de formación foi aprobado polo Consello Reitor deste organismo autónomo en sesión do día 20 de decembro de 2022.
De acordo co exposto, publícase como anexo a esta resolución o Plan de formación para o ano 2023 do persoal ao servizo da Administración xeral da Comunidade Autónoma de Galicia, das entidades públicas instrumentais e da Administración institucional (FC), do persoal ao servizo das entidades locais (LO), do persoal ao servizo da Administración de xustiza de Galicia (FX), do persoal de administración e servizos (PAS) das universidades galegas (UN), e o portal de idiomas (PI), o Plan formativo ofimático de Galicia (OF), o programa de formación do Instituto de Economía Pública de Galicia (IE) e o programa de autoformación (AF), dirixido a todos os destinatarios mencionados.
Santiago de Compostela, 21 de decembro de 2022